
ЕУРАЗИЯЛЫҚ ЭКОНОМИКАЛЫҚ КОМИССИЯ
КЕҢЕС
 Ш Е Ш І М

2016 жылғы «30» қараша              № 159                         Мәскеу қаласы

Еуразиялық экономикалық одақтың кедендік аумағында 
өсімдіктер карантинін қамтамасыз етудің бірыңғай 
қағидалары мен нормаларын бекіту туралы 

Санитариялық, ветеринариялық-санитариялық және карантиндік фитосанитариялық шаралар қолдану туралы хаттаманың 
(2014 жылғы 29 мамырдағы Еуразиялық экономикалық одақ туралы шартқа №12 қосымша) 19-тармағына және Жоғары Еуразиялық экономикалық кеңестің 2014 жылғы 23 желтоқсандағы №98 шешімімен бекітілген Еуразиялық экономикалық комиссияның Жұмыс регламентіне №1 қосымшаның 59-тармағына сәйкес Еуразиялық экономикалық комиссия Кеңесі шешті:
1.Қоса беріліп отырған Еуразиялық экономикалық одақтың кедендік аумағында өсімдіктер карантинін қамтамасыз етудің бірыңғай қағидалары мен нормалары бекітілсін.
2.Осы Шешім 2017 жылғы 1 шілдеден бастап күшіне енеді. 


Еуразиялық экономикалық комиссия Кеңесінің мүшелері:

	Армения Республикасынан
	Беларусь Республикасынан
	Қазақстан Республикасынан

	Ресей Федерациясынан

БЕКІТІЛГЕН


Еуразиялық экономикалық одақтың кедендік аумағында өсімдіктер карантинін қамтамасыз етудің бірыңғай қағидалары мен нормалары

І. Жалпы ережелер

1. Осы құжат Санитариялық, ветеринариялық-санитариялық және карантиндік фитосанитариялық шаралар қолдану туралы хаттаманың 
19-тармағына (2014 жылғы 29 мамырдағы Еуразиялық экономикалық одақ туралы шартқа № 12 қосымша) сәйкес әзірленді. 
2. Осы құжатта мыналарды білдіретін ұғымдар пайдаланылады:
«зиянды организм» – өсімдіктердің, жануарлардың немесе патогенді агенттердің өсімдіктер мен өсімдік өнімдері үшін зиянды кез келген түрі, әр түрі немесе биотипі;
«карантиндік фитосанитариялық зерттеу» – Еуразиялық экономикалық одаққа мүше мемлекеттің өсімдіктер карантині жөніндегі уәкілетті органы белгілі бір шектеулі уақыт кезеңінде осы аумақта, осы өндіріс орнында немесе өзге де карантинге жатқызылған объектіде бар карантиндік объектілерді анықтау үшін жүргізетін іс-шара; 
«карантиндік объектінің ошағы» – карантиндік объектінің анықталған оқшауланған популяциясы немесе акклиматизациядан өткен карантиндік оъекті популяциясы санының осы аймақта күрт едәуір ұлғаюы;
«карантинге жатқызылған объектінің меншік иесі (пайдаланушы)» – карантинге жатқызылған объектінің меншік иесі немесе карантинге жатқызылған объектінің меншік иесі атынан мәмілелерді және (немесе) өзге де іс-қимылдарды жүзеге асыруға уәкілетті өзге де тұлға.
3. Осы құжатта пайдаланылатын өзге де ұғымдар 2014 жылғы 
29 мамырдағы Еуразиялық экономикалық одақ туралы шартта, Кедендік одақтың Кеден кодексінде және 1951 жылғы 6 желтоқсандағы Өсімдіктер карантині және өсімдіктердіқорғау жөніндегі халықаралық конвенцияда (бұдан әрі – Конвенция) белгіленген мәндерде қолданылады. 

ІІ. Карантиндік фитосанитариялық зерттеулер

4. Карантинге жатқызылған объектілер карантиндік фитосанитариялық зерттелуге тиіс. 
5. Карантиндік фитосанитариялық зерттеулерді Еуразиялық экономикалық одаққа мүше мемлекеттің өсімдіктер карантині жөніндегі уәкілетті органы (бұдан әрі тиісінше – уәкілетті орган, мүше мемлекет, Одақ) мынадай мақсаттарда жүргізеді:
а) карантиндік объектілерді ерте анықтау;
б) карантиндік объектілер ошағының шекараларын белгілеу (нақтылау);
в) Одақтың карантиндік объектілерінің бірыңғай тізбесін (бұдан әрі – бірыңғай тізбе) және Еуразиялық экономикалық одақтың кедендік шекарасындағы және кедендік аумағындағы карантинге жатқызылған өнімге және карантинге жатқызылған объектілерге қойылатын бірыңғай карантиндік фитосанитариялық талаптарды (бұдан әрі – бірыңғай карантиндік фитосанитариялық талаптар) өзекті ету.
6. Карантиндік фитосанитариялық зерттеулер уәкілетті орган бекітетін жоспарға сәйкес жүргізіледі. 
7. Карантинге жатқызылған объектілерге карантиндік фитосанитариялық зерттеулер жүргізу жөніндегі іс-шараларды жоспарлау мыналармен:
а) мүше мемлекеттің әкімшілік-аумақтық бөлінісімен;
б) карантиндік объектінің және (немесе) зиянды организмнің биологиясымен;
в) карантиндік объектілер бүлдіретін өсімдіктер иесінің (өсірілетін және жабайы өсетін)таралуымен;
г) карантиндік объектінің ықтимал өту және таралу жолдарымен;
д) карантинге жатқызылған өнімді сақтау, өндіру, қайта өңдеу, өткізу және кәдеге жарату орындарымен;
е) жиналған егіннің шоғырлану орындарымен;
ж) екпе өсімдіктердің пайдаланатын сұраптарымен айқындалады. 
8. Карантиндік фитосанитариялық зерттеулер жүргізу жөніндегі іс-шараларды жоспарлау және ұйымдастыру кезінде мыналар ерекше назар аударуды талап етеді:
а) тұқымдық және отырғызу материалын өсіруге арналған өндіріс орындары мен учаскелері;
б) импорттық тұқымдық және отырғызу материалы орындаған егістер мен егулер.
9. Карантиндік фитосанитариялық зерттеулер жүргізу уақыты:
а) карантиндік объектілердің даму циклімен;
б) карантиндік объектілер бүлдіретін өсімдіктердің даму фазаларымен;
в) карантиндік объектілердің ошақтарын оқшаулау және тарату бағдарламаларын жүргізу уақытымен айқындалады. 
10. Карантиндік фитосанитариялық зерттеулер карантиндік фитосанитариялық зерттеулер жүргізу әдістемелеріне сәйкес жүргізіледі. 
11. Карантиндік фитосанитариялық зерттеулердің нәтижелері мүше мемлекеттердің заңнамасына сәйкес ресімделеді және мүше мемлекеттер аумақтарының карантиндік фитосанитариялық жай-күйін белгілеу үшін негіз болып табылады. 
12. Карантинге жатқызылған объектілердің меншік иелері (пайдаланушылар) карантинге жатқызылған объектілерді карантиндік объектілердің бар болуына зерттеу жүргізуге және олар анықталған жағдайда бұл туралы аумағында осындай карантинге жатқызылған объектілер бар мүше мемлекеттің уәкілетті органына хабарлауға міндетті. 
13. Карантиндік объектілерді анықтау және оларға қарсы күрес жөніндегі, сондай-ақ олардың ошақтарын оқшаулау және тарату жөніндегі іс-шаралар мүше мемлекеттердің заңнамасында көзделген қаражат есебінен жүзеге асырылады. 
14. Уәкілетті органдар жыл сайын өз мемлекеттерінің аумақтарының карантиндік фитосанитариялық жай-күйі туралы ақпарат алмасады, сондай-ақ көрсетілген ақпаратты «Интернет» ақпараттық-телекоммуникациялық желісінде Одақтың ресми сайтында жариялау үшін Еуразиялық экономикалық комиссияға ұсынады. 

ІІІ. Карантинге жатқызылған өнімді және карантинге 
жатқызылған объектілерді зарарсыздандыру 

15. Мүше мемлекеттердің аумақтарында карантинге жатқызылған өнімді және карантинге жатқызылған объектілерді зарарсыздандыру (бұдан әрі – зарарсыздандыру) жөніндегі жұмыстарды жүргізу мақсаттары мыналар болып табылады:
а) Одақтың кедендік аумағының карантиндік фитосанитариялық қауіпсіздігін қамтамасыз ету;
б) мүше мемлекеттердің аумақтарында карантиндік объектілердің интродукциясын және таралуын болдырмау;
в) карантинге жатқызылған өнімді Одақтың кедендік аумағынан экспорттаған кезде Конвенцияның талаптарын, импорттаушы елдердің және мүше мемлекеттердің өсімдіктер карантині саласындағы халықаралық шарттарының талаптарын орындау;
г) зарарсыздандыруды жүргізген кезде адамдардың денсаулығына қауіпті азайту және қоршаған ортаны сақтау. 
16. Зарарсыздандыру карантиндік объектілерді жою, кетіру, стерильдеу (репродуктивті қабілетінен айыру) немесе оларды химиялық, физикалық, биологиялық, механикалық, термиялық немесе басқа да әдістермен тіршілік ету қабілетінен айыру мақсатында мүше мемлекет заңнамасының талаптарына сәйкес жүргізіледі. 
17. Зарарсыздандыруды аумағында зарарсыздандыру жүргізілетін мүше мемлекеттің заңнамасына сәйкес зарарсыздандыруды жүргізуге құқығы бар ұйымдар жүргізеді. 
18. Уәкілетті орган зарарсыздандыру жөніндегі жұмыстарды жүргізуге жіберілген ұйымдардың қызметін бақылауды жүзеге асырады. 
19. Мүше мемлекеттерде зарарсыздандыру жөніндегі жұмыстарды жүргізуге жіберілген ұйымдардың есебі жүргізіледі. 
20. Карантинге жатқызылған объектілерде карантиндік объектілер анықталған жағдайда мұндай карантинге жатқызылған объектілер мүше мемлекеттердің заңнамасына сәйкес зарарсыздандыруға жатады. 
ІV. Фитосанитариялық сертификаттау

21. Мүше мемлекеттің фитосанитариялық сертификаттау жүйесі осы мемлекеттің заңнамасына сәйкес қалыптасады. 
22. Экспорттаушы мүше мемлекеттің уәкілетті органында фитосанитариялық сертификаттау жүйесін құру және оның жұмыс істеуін қамтамасыз ету, фитосанитариялық сертификаттар беру жөніндегі айрықша өкілеттіктер болуға, сондай-ақ өз мемлекетінің заңнамасы талаптарының орындалуын қамтамасыз ететін басқару жүйесі болуға тиіс. 
23. Уәкілетті орган карантинге жатқызылған өнімнің импорттаушы елдердің фитосанитариялық талаптарына, сондай-ақ карантинге жатқызылған өнім бір мүше мемлекеттің аумағынан басқа мүше мемлекеттің аумағына  алып өтілген кезде бірыңғай карантиндік фитосанитариялық талаптарға сәйкестігін растау мақсатында фитосанитариялық сертификаттау жүйесінің жұмыс істеуін қамтамасыз етуге тиіс. 
24. Уәкілетті орган бір мүше мемлекеттің аумағынан басқа мүше мемлекеттің аумағына әкетілетін немесе кері экспортталатын және алып өтілетін карантинге жатқызылған өнімнің фитосанитариялық сертификаттарын береді, олар осы өнімнің импорттаушы елдің фитосанитариялық талаптарына немесе бірыңғай карантиндік фитосанитариялық талаптарға сәйкестігін растауды білдіреді. 
25. Уәкілетті органның қызметкерлерінде фитосанитариялық сертификаттарды ресімдеу және беру жөніндегі функцияларды орындау үшін дағдылары мен техникалық біліктілігі болуға тиіс. Экспорттаушы мүше мемлекеттің уәкілетті органының қызметкерлеріне импорттаушы елдің фитосанитариялық талаптары туралы ресми ақпарат қол жетімді болуға тиіс. Уәкілетті органның қызметкерлерінде фитосанитариялық сертификаттау нәтижелеріне жеке мүдделілігі болмауға тиіс. 
26. Экспорттаушы мүше мемлекеттің уәкілетті органы фитосанитариялық сертификаттаудың барлық рәсімдері бойынша құжаттаманы жүргізу және есепке алу жүйесін жасау және ұстап тұру жөнінде міндеттеме алады. Уәкілетті органда барлық көрсетілген рәсімдер бойынша нұсқау мен нұсқаулық болуға тиіс, сондай-ақ ол фитосанитариялық сертификаттар беруге алып келген барлық іс-қимылдардың есебін жүргізуді қамтамасыз етуге тиіс.  
27.Уәкілетті органдар карантинге жатқызылған өнімді өзара жеткізу кезінде, сондай-ақ үшінші елдермен экспорттық-импорттық операциялар кезінде бұзушылықтар анықталған жағдайлар туралы бірін-бірі хабардар етеді.  
28. Уәкілетті органды басқару жүйесі мыналарға:
а) фитосанитариялық сертификаттау жүйесінің жұмыс істеуіне жауапты қызметкерді немесе құрылымдық бөлімшені анықтауға;
б) уәкілетті органның фитосанитариялық сертификаттау үшін жауапты қызметкерлерінің қызметтік міндеттерін анықтауға;
в) фитосанитариялық сертификаттау үшін жауапты қызметкерлердің тиісті ақпарат алу каналдарын анықтауға;
г) уәкілетті органның фитосанитариялық сертификаттау жүйесінің жұмыс істеуі үшін қажетті тиісті біліктілігі мен дағдылары, өкілеттіктері бар қызметкерлерін жалдауға және (немесе) беруге;
д) жүйелі негізде фитосанитариялық сертификаттау жүйесінің жұмыс істеуін жетілдіру мәселелері жөнінде тренингтер өткізуді қамтамасыз етуге мүмкіндік беруге тиіс.
29. Фитосанитариялық сертификаттау жүйесінің жұмыс істеуін қамтамасыз ету мақсатында уәкілетті орган мынадай функцияларды жүзеге асыруға тиіс:
а) фитосанитариялық сертификаттауды жүзеге асыру мақсатында фитосанитариялық талаптар туралы ақпаратты өңдеу, сақтау және өзекті ету және тиісті ақпаратты уәкілетті органның қызметкерлеріне жеткізу;
б) фитосанитариялық сертификаттауға байланысты мақсаттарда карантинге жатқызылған өнімді тексеріп қарауды, үлгілерін іріктеуді және талдауды орындау;
в) карантиндік объектілерді және реттелетін карантиндік емес зиянды организмдерді анықтау және сәйкестендіру;
г) фитосанитариялық сертификаттарда көрсетілген карантинге жатқызылған өнімнің импорттаушы елдердің фитосанитариялық талаптарына сәйкестігін растау мақсатында зерттеулер мен мониторинг жүргізу, сондай-ақ бақылауды жүзеге асыру;
д) фитосанитариялық сертификаттарды ресімдеу және беру;
е) фитосанитариялық сертификаттау рәсімдерін қолдануды және жүргізудің дұрыстығын тексеру;
ж) сәйкессіздік туралы нотификацияларды зерделеу және түзетуші шараларды қолдану (қажет болған кезде);
з) берілген фитосанитариялық сертификаттардың көшірмелерін және өзге де құжаттаманы сақтау;
и) фитосанитариялық сертификаттау жүйелерінің тиімділігін талдау;
к) уәкілетті органның қызметкерлерін оқыту;
л) тиісті рәсімдер арқылы фитосанитариялық сертификаттау жүргізілгеннен кейін карантинге жатқызылған өнімді экспорттаған кезге дейін оның  фитосанитариялық қауіпсіздігін қамтамасыз ету.  
30. Фитосанитариялық сертификаттау рәсімдерін жүзеге асыру мақсатында белгілі бір функцияларды (фитосанитариялық сертификаттарды ресімдеу және беру жөніндегі функцияларды қоспағанда) орындау уәкілетті органға ведомстволық бағынысты ұйымдарға жүктелуі мүмкін. 
31. Фитосанитариялық сертификат импорттаушы елдердің фитосанитариялық талаптарына сәйкес беріледі. 
32. Экспорттаушы мүше мемлекеттің уәкілетті органында импорттаушы елдердің фитосанитариялық талаптары туралы ресми өзекті ақпарат болуға тиіс, ол Конвенцияда белгіленген тәртіппен беріледі. 
33. Уәкілетті орган фитосанитариялық сертификаттау рәсімдерін жүргізу үшін жабдықпен, техникалық құралдармен, материалдармен және аспаптармен қамтамасыз етілуге тиіс.  
34. Уәкілетті органда жүргізілетін фитосанитариялық сертификаттау рәсімдерін құжаттандыру және деректердің есебін жүргізу жүйесі (фитосанитариялық сертификаттау рәсімдеріне жататын құжаттаманы сақтауды және іздеуді қоса алғанда)болуға тиіс. Бұл жүйе фитосанитариялық сертификаттарды қадағалауға мүмкіндік беруге тиіс. 
35. Уәкілетті органда:
а) Одақтың құқығына кіретін Еуразиялық экономикалық комиссияның актілеріне және өсімдіктер карантині саласындағы халықаралық құқыққа сәйкес фитосанитариялық сертификаттауға байланысты нақты іс-қимылдар жасауды;
б) импорттаушы елдің өсімдіктер карантині және өсімдіктерді қорғау жөніндегі ұлттық ұйымынан алынған сәйкессіздік туралы нотификацияларды зерделеуді, оның ішінде көрсетілген ұйымның сұрау салуы бойынша мұндай тергеудің нәтижелері туралы есеп беруді;
в) жарамсыз және қолдан жасалған фитосанитариялық сертификаттар беру жағдайларын тергеуді қоса алғанда, фитосанитариялық сертификаттаудың барлық рәсімдері бойынша нұсқау мен нұсқаулық болуға тиіс. 
36. Уәкілетті орган фитосанитариялық сертификаттауға байланысты барлық рәсімдерге қатысты деректерді сақтауды қамтамасыз етуге тиіс. Барлық фитосанитариялық сертификаттардың көшірмелері олардың жарамдылығын растау және белгіленген уақыт кезеңі, бірақ кемінде 1 жыл ішінде қадағалау үшін уәкілетті органда сақталуға тиіс. 
37. Уәкілетті органдар фитосанитариялық сертификаттауға байланысты рәсімдерді құжаттау жүйелерінің бірыңғайлығын қамтамасыз етеді және деректерді өңдеудің, сақтау мен іздеудің қорғалған жүйелерін пайдаланады.
38. Ресми хабарларды жіберу Конвенцияға сәйкес айқындалған уәкілетті органның байланысушы адамының атына жүзеге асырылады және оны көрсетілген байланысушы адам басқа адамдардың атына жүзеге асырады. Уәкілетті орган фитосанитариялық сертификаттауға байланысты нақты мәселелер және (немесе) іс-шаралар үшін (мысалы, сәйкессіздік туралы нотификациялар бойынша) жауапты басқа байланысушы адамдарды тағайындай алады. 
39. Импорттаушы мүше мемлекеттің уәкілетті органы экспорттаушы елдің өсімдіктер карантині және өсімдіктерді қорғау жөніндегі ұлттық ұйымына өз мемлекетінің фитосанитариялық жағдайы туралы ақпаратты дәл және анық нысанда (экспорттаушы елдің өсімдіктер карантині және өсімдіктерді қорғау жөніндегі ұлттық ұйымының ресми нақты мекенжайы арқылы) беруге тиіс. Көрсетілген ақпарат өсімдіктер карантині және өсімдіктерді қорғау жөніндегі өңірлік ұйымдар арқылы тарала немесе «Интернет» ақпараттық-телекоммуникациялық желісінде халықаралық фитосанитариялық порталда Біріккен Ұлттардың Азық-түлік және ауыл шаруашылығы ұйымының ресми тілдерінің бірінде (ағылшын немесе орыс тілінде болғаны жақсырақ) жариялана да алады. 
40. Экспорттаушы мүше мемлекеттің уәкілетті органы Конвенцияға сәйкес айқындалған осы елдің фитосанитариялық талаптарын нақтылау және растау үшін импорттаушы елдің байланысушы адамымен байланыс жасауға тиіс. 
41. Егер фитосанитариялық сертификаттау аяқталғаннан кейін экспорттаушы мүше мемлекеттің уәкілетті органына экспортталатын жүк импорттаушы елдің фитосанитариялық талаптарына сәйкес келмейтіндігі белгілі болса, уәкілетті орган қысқа мерзімдерде бұл туралы Конвенцияға сәйкес айқындалған  импорттаушы елдің өсімдіктер карантині және өсімдіктерді қорғау жөніндегі ұлттық ұйымының байланысушы адамына немесе импорттаушы елдің өсімдіктер карантині және өсімдіктерді қорғау жөніндегі ұлттық ұйымы тағайындаған, фитосанитариялық шараларды қолдануға байланысты нақты мәселелер және (немесе) іс-шаралар үшін жауапты байланысушы адамға хабарлауға тиіс. 
42. Карантинге жатқызылған өнімді импорттаған кезде сәйкессіздік (бұзушылық) байқалған кезде импорттаушы мүше мемлекеттің уәкілетті органы экспорттаушы елдің өсімдіктер карантині және өсімдіктерді қорғау жөніндегі ұлттық ұйымына импорттаушы мүше мемлекеттің заңнамасында және өсімдіктер карантині саласындағы халықаралық құқықта белгіленген тәртіппен нотификация жібереді. 

V. Бірыңғай тізбені қалыптастыру және мүше мемлекеттердің 
аумақтарындағы карантиндік объектілерді реттеу

43. Бірыңғай тізбе уәкілетті органдардың ұсыныстарының негізінде қалыптасады. 
44. Фитосанитариялық қауіпті талдау нәтижелері зиянды организмді бірыңғай тізбеге қосу үшін негіз болып табылады. 
45. Егер зиянды организм уәкілетті орган жүргізген фитосанитариялық қауіпті талдау нәтижелері бойынша мүше мемлекеттердің бірінің аумағы(немесе оның бір бөлігі) үшін карантиндік объекті мәртебесін алса, ол бірыңғай тізбеге енгізіледі. 
46.Бірыңғай тізбеге енгізілген карантиндік объектілерге қарсы күрес жөніндегі шаралар кешенін әзірлеу және қолдану уәкілетті органның құзыретіне жатады. 
47. Мүше мемлекеттердің шектес аумақтарында бірыңғай тізбеге енгізілген карантиндік объектіні анықтаған жағдайда осы мүше мемлекеттердің уәкілетті органдары оны реттеу бойынша шаралар кешенін ұйымдастыру жөнінде бірлескен іс-қимыл қабылдайды. 
48. Өз мемлекетінің аумағында бұрын болмаған, бірыңғай тізбеге енгізілген карантиндік объектіні анықтаған уәкілетті орган бұл туралы және қабылданатын шаралар туралы басқа мүше мемлекеттердің уәкілетті органдарын хабардар етеді. 
49. Мүше мемлекеттер аумақтарының карантиндік фитосанитариялық жай-күйі туралы ақпарат уәкілетті органдардың ресми сайттарында, сондай-ақ Одақтың «Интернет» ақпараттық-телекоммуникациялық желісіндегі  ресми сайтында орналастырылады.  

______________



